תקופת הסתיו והחורף היא תקופה נפלאה לטיולים ברחבי הנגב, שם מצויה הפריחה בשיאה, גם ברחבי המדבר. ניתן לראות את הסוגים השונים של בעלי החיים באיזור ואפילו את מעופי וקינוני הנשרים. בין המקומות היותר מיוחדים לטיולים וסיורים בתקופה זו של השנה, הם שני אתרים של רשות שמורות הטבע והגנים הלאומיים הסמוכים אחד לשני: גן לאומי עין עבדת וגן לאומי עבדת. אחד מבליט את פלאי הטבע והצומח והשני את נפלאות העולם העתיק. שני האתרים מצויים במרחק של פחות משעת נסיעה מבאר שבע, קצת אחרי שדה בוקר, בדרך למצפה רמון.
גן לאומי עבדת שוכן בערוצו של נחל צין, בשוליה הצפוניים של רמת עבדת. קניון עין עבדת הוא מאתרי התיירות והביקור מהמרשימים ביותר באיזור הנגב. עין עבדת הוא מעיין הנובע בקטע שבו הופך נחל צין לקניון, בירידה מרמת עבדת. הנחל יצר בסלע קניון צר ועמוק בעל מראה ייחודי, השומר על צורתו הנוכחית כבר למעלה מ- 45 אלף שנים. באפיק הנחל מפל ובריכות, בגדותיו גדלה צמחיה אופיינית, ומגיעים אליו בעלי חיים רבים בהם יעלים ודורסים רבים ובמיוחד נשרים שחזרו לאיזור לקינון ולמעוף.
יוסי סיגי, מנהל הגן הלאומי מזה שנים רבות, מספר כי בעבר היו מגיעים למקום 170 אלף מבקרים בשנה ומאז השפל שנרשם בתיירות הצטמצמו המבקרים בשנה האחרונה לכדי 130 אלף איש בלבד. עין עבדת נחשבת לאחד האתרים הפופולריים ביותר של רשות שמורות הטבע והגנים הלאומיים, לא רק בשל הנוף הסלעי המדהים שבה אלה גם בשל המפלים והמראות המיוחדים של זרימות המים בתוך הסלעים. בשנים האחרונות הושקעו במקום כספים רבים, המקום צמח והתפתח, נסללו כבישים ודרכים. נאסרה לחלוטין הרחצה במעיין וגם שעות הביקור באתר הוגבלו. זאת כדי לאפשר לבעלי החיים להגיע ולסייר במקום ללא הפרעת אדם.
בשטח הגן הלאומי עין עבדת מוצעים שני מסלולי טיול למבקרים. מסלול של שעה לכל המשפחה ומסלול קצת יותר ארוך והרפתקני. המסלול המשפחתי הוא הליכה במסלול סובב קצר, במשך שעה עד שעתיים. המטיילים מגיעים לבריכות התחתונות של עין עבדת ולמפל ומשם ממשיכים עד חורשת הצפצפות במעלה נחל צין. מכאן חוזרים למגרש החניה. המסלול השני, המורכב יותר, מתבסס על הליכה במסלול חד סטרי במשך שעתיים שלוש. הטיול חולף לאורך נחל צין ממגרש החניה התחתון דרך הבריכות התחתונות וחורשת הצפצפות עד מגרש החניה העליון, וכולל עלייה תלולה וקצרה במצוק הקניון. בעלייה חזרה לכביש הראשי לא כדאי להחמיץ את התצפית המרהיבה של האיזור מהגן הלאומי הנוסף הסמוך: אחוזת הקבר של פולה ודוד בן גוריון.מעין עבדת, נדרשת נסיעה של כעשרים דקות לאתר הביקור השני: גן לאומי עבדת. אופי הביקור שונה ועיקרו חזרה לפעילות התיישבותית לפני יותר מאלפיים שנה. גן לאומי עבדת משתרע על שטח של 2,100 דונם וכולל את העיר העתיקה עבדת המתנשאת לגובה של 619 מטרים. עבדת היא אחת משש הערים הנבטיות שהיו בנגב ומהחשובות שבהן. עבדת נוסדה במאה הרביעית לפני הספירה, כתחנת דרכים על דרך הבשמים, נתיב שבו הובילו תבלינים ובשמים שמקורם במזרח וחצי האי ערב, דרך פטרה והר הנגב אל נמלי הים התיכון. עיקר שגשוגה של עבדת בתקופה הרומית והביזנטית.
מאז שנות ה-60 מטפחת רשות הטבע והגנים את אתר עבדת כאתר ארכיאולוגי ובמקום שוחזרו מבנים, רחובות, כנסיות ועוד.את הביקור במקום מתחילים במגרש החניה ומרכז הנבטים. שם מתקבלים על- ידי מנהלת האתר, נילי דבש, רעייתו של ראש המועצה המקומית במצפה רמון דרור דבש, הממליצה לצפות בסרט אווירה על דרכי הבשמים. אחר כך מבקרים בבית המרחץ ושבים לרכב. מכאן יוצאים למגרש החניה העליון ומתחילים סיור רגלי באתרים הרבים של העיר עבדת. נילי דבש מספרת כי בשנת תיירות רגילה מגיעים לבקר בעיר העתיקה של עבדת למעלה מ- 60 אלף איש. בשנה החולפת, בשל המשבר הקשה בתיירות, ביקרו במקום קצת יותר מ- 20 אלף איש.
בכניסה לאתר ניתן לקבל מפות ומסלולי טיול והסברים לנקודות החריפה השונות ואתרי העיר, ביניהם: אכסניה, בית היוצר, בית המרחץ, בית הקומות, המגדל הרומי והכתובות, גתות ומתקנים חקלאיים, מערת הקבורה הגדולה, רחוב ובית חווה, מחנה צבאי הנבטי, המצודה הרומית, הגת הגדולה, הכנסיות, רחוב החנויות ומערות המגורים.